text: Publicat 28/09/2020 17:02CET
  La Policia de Grècia ha acusat aquest dilluns 35 treballadors de diverses ONG, entre els quals dos amb nacionalitat estrangera, d'ajudar migrants i refugiats a entrar il·legalment al país i, fins i tot, d'espionatge.
  Les autoritats, que no han aclarit si s'han practicat detencions, acusen aquestes persones de facilitar als traficants la posició dels vaixells de la Guàrdia Costera i possibles punts d'arribada de les barcasses a l'illa de Lesbos, situada a l'Egeu. Ho haurien fet si més no 32 vegades, difonent la informació a les xarxes socials i apps mòbils.
  La policia ha explicat que la investigació ha durat diversos mesos i que hi han participat la Unitat Antiterrorista i els serveis d'Intel·ligència. Els fets en qüestió es remunten a començament de juny.
  Les forces de seguretat no han revelat els noms de les organitzacions, tot i que sí han dit que són estrangeres i tenen membres d'Alemanya, Àustria, Noruega, Suïssa i Bulgària.